Jongelinge pronk steeds op verhoog in Aardklop-kompetisie | Netwerk24
Deur AJ Opperman 22 Augustus 2020 08:00
Hoewel die Aardklop Nasionale Kunstefees nie vanjaar gehou word nie, is dié fees se Pronk Podium wel op die planke.
Pronk Podium, wat 'n platform bied aan tieners en studente, word volgende week aangebied.
Alexa Strachan Foto: Elizabeth Sejake
"Dit word in die Atterburyteater (in Pretoria) opgeneem," sê Alexa Strachan, Aardklop-feesbestuurder.
"Dit is sonder 'n gehoor, maar die akteurs tree wel op die verhoog op."
Terwyl die akteurs op die verhoog optree, sal teatergangers dit virtueel kan volg.
"Daar is wel aanpassings gemaak. Vanjaar kon net solostukke ingeskryf word. Uit 80 inskrywings het ons 11 produksies gekies. En dis meestal oorspronklike werk. Ek is werklik beïndruk. En moenie dink Covid-19 het nie in die tekste inslag gevind nie."
Die halfeindronde word Vrydag aanlyn aangebied en die eindronde 'n dag later.
Die Aardklop Pronk Podium word Vrydag en Saterdag aanlyn angebied.
Ses tienertoneelstukke en vyf studentestukke word in die halfeindronde opgevoer, waarvan ses na die eindronde deurdring.
"Die jongmense se energie is vir my inspirerend," sê Strachan. "Hulle is innoverend en hulle staan nie terug vir uitdagings nie. Jy weet, dis moeilik om sonder 'n gehoor te speel. Dink maar as jy komedie doen en niemand lag nie.
"En met hul inskrywings moes hulle gebruik wat midde-in die inperking tot hul beskikking was – 'n selfoonkamera iewers in 'n sitkamer of garage.
"Hulle kon aanpas by hierdie vreemde tyd. Ondanks die moeilike tye voel dit vir my daar is nog 'n doel met alles."
Die beoordelaars is wel in die gehoor.
"Die deelnemers moet eintlik gelyktydig op die verhoog en vir die kamera speel," sê Strachan.
"Dit is 'n uitdagende proses, maar hulle het die gevoel van 'n regte, professionele teater, met wings, met ligte wat kan uitdoof. En 'n solostuk is nie maklik nie. Soveel gesoute akteurs het al vir my gesê hulle het nie die guts om 'n solovertoning te doen nie, want dit is so 'n eensame proses. Dis net jy, daar is niemand om op terug te val nie. En dis nog 'n ding van 'n gehoor: Dit word 'n medespeler. Jy kry energie uit die gehoor. Ook met 'n solostuk. So vanjaar se deelnemers het nogal 'n aanpassing gehad."
Die beoordelaars is Kaz McFadden, Mila Guy en Johny Klein.
Die finaliste in die halfeindronde is:
Vry deur die Hoërskool Noordheuwel
Wentelkind deur die Hoërskool Parel Vallei
Kou-Vid deur Hoërskool Zwartkop
'n Traumatiese retrospeksie deur die Hoërskool Noordheuwel
Wie't gevra? deur die Hoërskool Randburg
Kollig deur die Hoërskool Hugenote
• Die halfeindronde word op Vrydag om 18:00 aangebied. Kaartjies kos R60. Bespreek by TicketPro. Met dié kaartjie kan jy na al elf produksies in die halfeindronde kyk.
• Die volgende dag word die eindronde aangebied. Meer inligting sal later beskikbaar wees.
• Hierdie projek word met trots ondersteun en deur die Atterbury Trust, NWU Kunste en NATi moontlik gemaak.